Breier ontstel posdiens met 'druk'-uitlating | Netwerk24
15 Februarie 2020 06:32
Maurizio Sarri, afrigter van die Italiaanse sokkerreus Juventus, het die land se posdiens omgekrap deur te sê dat as hy druk wou vermy, sou hy 'n "pos by die poskantoor aanvaar het".
Maurizio Sarri, afrigter van Juventus. Foto: Getty Images
Goal.com berig die voormalige Chelsea-breier het die uitlating vandeesweek op 'n mediakonferensie ná afloop van 'n tweede agtereenvolgende nederlaag gemaak.
Poste Italiane het Sarri ná sy uitlating genooi om vir 'n dag in die posdiens te gaan werk.
"In teenstelling met mnr. Sarri se bewering bestaan daar wel druk in die poskantoor," sê die posdiens in 'n verklaring.
"Ons is aanspreeklik teenoor die publiek, ondernemings en staatsinstellings.
"Poste Italiane nooi mnr. Sarri uit om 'n paar minute van sy waardevolle tyd af te staan om te ontdek dat die posdiens die grootste maatskappy in die land is, deur jong gegradueerdes beskou word as een van die aantreklikste maatskappye om by te werk, en erken word as een van 500 van die wêreld se voorste maatskappye wat werkstevredenheid betref.
"Ons wag vir hom in een van ons 15 000 takke sodat hy ons daaglikse arbeid persoonlik kan aanskou."
Sarri, 'n 61-jarige voormalige bankier, het aan die begin van die seisoen Juventus se leisels by Massimiliano Allegri geneem.
Juventus, die verdedigende kampioen, bevind hom weens 'n swakker doeleverskil egter tweede naas Inter Milan op die Serie A-punteleer.